****

**REPUBLIKA HRVATSKA**

**VARAŽDINSKA ŽUPANIJA**

**OPĆINA VIDOVEC**

**Općinsko vijeće Općine Vidovec**

**KLASA: 363-05/19-01/02**

**URBROJ: 2186/10-01/1-19-01**

**Vidovec, 30. travnja 2019.**

Na temelju članka 34. stavka 1. i stavka 2. Zakona o komunalnom gospodarstvu („Narodne novine“ broj 68/18, 110/18) i članka 31. Statuta Općine Vidovec ("Službeni vjesnik Varaždinske županije" broj 04/18), Općinsko vijeće Općine Vidovec, na 16. sjednici održanoj dana 30. travnja 2019. godine donosi

**O D L U K U**

**o povjeravanju obavljanja komunalnih djelatnosti**

**usluge ukopa pokojnika i održavanja groblja Vidovec**

**s javnim ovlastima**

**Članak 1.**

Obavljanje komunalne djelatnosti održavanja groblja Vidovec te uslužne komunalne djelatnosti ukopa pokojnika unutar groblja Vidovec povjerava se trgovačkom društvu Čistoća d.o.o., sa sjedištem u Varaždinu, Ognjena Price 13, OIB: 02371889218, MBS: 070118118 kao trgovačkom društvu kojem su osnivači jedinice lokalne samouprave koje u njemu drže 100 % poslovnih udjela.

Trgovačko društvo Čistoća d.o.o. postaje isporučitelj komunalnih usluga iz stavka 1. ovog članka.

**Članak 2.**

Komunalna djelatnost održavanja groblja unutar groblja podrazumijeva održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.

Uslužna komunalna djelatnost ukopa pokojnika unutar groblja podrazumijeva ispraćaj i ukop unutar groblja u skladu s posebnim propisima.

**Članak 3.**

Isporučitelj komunalnih usluga obavlja povjerene komunalne djelatnosti u skladu s Zakonom o komunalnom gospodarstvu te općim aktima i ugovorima donesenim odnosno sklopljenim na temelju tog Zakona.

Isporučitelj komunalne usluge ne smije bez opravdanih razloga prekinuti ili obustaviti isporuku povjerenih komunalnih djelatnosti.

**Članak 4.**

Komunalne djelatnosti obavljaju se kao javna služba, a usluge koje se pružaju u obavljanju tih djelatnosti od općeg su interesa.

Isporučitelju komunalnih usluga povjerava se vršenje javnih ovlasti u obavljanju povjerenih komunalnih djelatnosti.

Javne ovlasti obuhvaćaju rješavanje u pojedinačnim upravnim stvarima o pravima i obvezama fizičkih i pravnih osoba. Protiv upravnih akata isporučitelja komunalnih usluga u žalbenom postupku odlučuje Jedinstveni upravni odjel Općine Vidovec.

**Članak 5.**

Obavljanje komunalne djelatnosti održavanja groblja Vidovec te uslužne komunalne djelatnosti ukopa pokojnika unutar groblja Vidovec povjerava se isporučitelju komunalnih usluga iz članka 1. stavka 2. ove Odluke na neodređeno vrijeme počevši od 01. siječnja 2019. godine pa do opoziva.

**Članak 6.**

Isporučitelj komunalnih usluga obvezuje se :

1. komunalne djelatnosti obavljati kontinuirano na način koji osigurava održavanje komunalne infrastrukture u stanju funkcionalne sposobnosti radi ostvarivanja neprekidne isporuke komunalnih usluga,
2. komunalne djelatnosti obavljati na učinkovit, ekonomičan i svrhovit način,
3. komunalne djelatnosti isporučivati korisnicima na način koji ne može štetiti njihovoj imovini, pravima i pravnim interesima,
4. osigurati javnost rada te omogućiti korisnicima komunalne usluge pristup informacijama važnim za isporuku komunalnih usluga,
5. da bez opravdanih razloga ne smije prekinuti ili obustaviti isporuku komunalnih djelatnosti,
6. o prekidu isporuke komunalne djelatnosti i/ili usluga i razlozima tog prekida obavijestiti javnost na prikladan način odmah nakon saznanja okolnosti koje su uzrokovale prekid.

**Članak 7.**

Isporučitelj komunalne usluge koji obavlja uslužnu komunalnu djelatnost u svrhu obavljanja te djelatnosti u skladu sa Zakonom o komunalnom gospodarstvu i propisima donesenim na temelju tog Zakona, te u skladu s posebnim propisima, donosi opće uvjete isporuke komunalne usluge i sklapa s korisnikom komunalne usluge ugovor o isporuci komunalne usluge.

**Članak 8.**

Odlukom o grobljima propisati će se način i uvjeti upravljanja grobljem, način i uvjeti korištenja groblja, uvjeti i mjerila dodjeljivanja i ustupanja grobnih mjesta na groblju, održavanja i uređenja groblja, uvjeti i mjerila za plaćanje naknade kod dodjele grobnog mjesta i godišnje naknade za korištenje, pravila ponašanja i obavljanje drugih poslova propisanih važećim zakonskim propisima.

**Članak 9.**

Stupanjem na snagu ove Odluke prestaje važiti Odluka o upravljanju mjesnim grobljem u Vidovcu te povjeravanju obavljanja komunalne djelatnosti održavanja groblja („Službeni vjesnik Varaždinske županije“ broj 44/14) .

**Članak 10.**

Ova Odluka stupa na snagu osmog dana od dana njezine objave u „Službenom vjesniku Varaždinske županije“.

**OPĆINSKO VIJEĆE OPĆINE VIDOVEC**

# PREDSJEDNIK

Zdravko Pizek